**Ca într-un basm**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Afară plânge cerul pe un ram

Şi fulgii reci sărută blând castanii,

E luna-n care mi-am dorit să am

Un vis cu tine și să treacă anii

Ca într-un basm în care cresc magnolii

Și-mi povestesc de prima sărbătoare,

Când floarea-i albă și răsună solii

Petalelor cu haină de ninsoare.

Sub streaşina cu cetină de brad,

Colindele cu Albă ca Zăpada

Îmi amintesc: acum ești un răsad

Ce-n primăvară-mi va cinsti livada.

- Nu ştiu de mai contează anotimpul

Când fără să recurgem la magie

Noi am întors clepsidrele şi timpul

Semnând în doi aceeaşi poezie.

Ne-au nins atâtea bucurii pe tâmplă

Şi cerul la picioare l-am avut,

Miracolul acesta nu se-ntâmplă

Oricui... Dar noi în basme am crezut.

E încă primăvara prea departe,

Dar eu o port în suflet şi-n priviri

Şi ninge cu magnolii peste-o carte

În care-am strâns atâtea amintiri.

Ioan Grigoraș Liliana Trif